****

**15.09.2024**

**Εισηγητική Ομιλία του Προέδρου της ΚΟ του ΣΥΡΙΖΑ-ΠΣ, Νίκου Παππά, στη Συνέντευξη Τύπου - ΔΕΘ 2024**

***«Η χώρα θα αλλάξει πορεία μόνο με μία προοδευτική στροφή - Ο ισχυρός ΣΥΡΙΖΑ-ΠΣ εγγυητής μιας προοδευτικής εκλογικής συνεργασίας»***

Κυρίες και κύριοι

Εκπρόσωποι των Μέσων,

Απευθυνόμαστε σε εσάς ως φορείς της πραγμάτωσης του δικαιώματος των πολιτών στην ενημέρωση.

Απευθυνόμαστε στους πολίτες της Ελλάδας.

Και λέμε ξεκάθαρα. Η χώρα έχει ανάγκη από μια μεγάλη προοδευτική αλλαγή.

Για να μην παρακολουθούμε εκατομμύρια στρέμματα δασών να καίγονται κάθε χρόνο και τις φωτιές να σταματούν είτε στη θάλασσα, είτε στον αστικό ιστό.

Για να μην κυριαρχούν στις τηλεοπτικές εικόνες, όπως αυτές με τους εκατοντάδες χιλιάδες τόνους νεκρών ψαριών, όπως είδαμε πριν λίγες μέρες στον Παγασητικό.

Για να μην εγκαταλείπονται κρίσιμες υποδομές στην τύχη τους και να μη ζει η χώρα τραγωδίες, όπως το έγκλημα των Τεμπών.

Για να μην παραβιάζονται θεμελιώδεις κανόνες του κράτους δικαίου.

Για να μην παρακολουθούνται παρανόμως, υπουργοί, αρχηγοί των ενόπλων δυνάμεων, επιχειρηματίες, πολιτικοί αρχηγοί και στελέχη της διοίκησης.

Για να μην ανακοινώνει η ΕΛΣΤΑΤ και για τα επόμενα χρόνια ότι οι γεννήσεις στη χώρα μας είναι δεκάδες χιλιάδες λιγότερες από τους θανάτους.

Για να μη καταρρέουν τα νοσοκομεία και το ηρωικό προσωπικό που εργάζεται εκεί.

Για να μην είμαστε η τελευταία χώρα στην αγοραστική δύναμη των εργαζόμενων στην Ευρώπη.

Για να μην είμαστε πρωταθλητές στο κόστος της ενέργειας.

Για να μη χρειάζονται οι μισοί κάτοικοι της Ελλάδας το μισό τους εισόδημα απλώς και μόνο για να στεγαστούν.

Για να μην αποκλείεται από τον τραπεζικό δανεισμό, το ΕΣΠΑ και το Ταμείο Ανάκαμψης το 95% των ελληνικών επιχειρήσεων.

Για να μην είναι και η Θεσσαλονίκη παρακολουθητής των εξελίξεων, αλλά ηγέτιδα δύναμη στη Βόρεια Ελλάδα και τα Βαλκάνια.

Όλα τα παραπάνω είναι αποτελέσματα των επιλογών της Κυβέρνησης της ΝΔ και του κ. Μητσοτάκη.

Αυτές οι δεσμεύσεις του κ. Μητσοτάκη.

Δεν είναι, όμως, η αναπόφευκτη μοίρα και η αναπόφευκτη πορεία για τον ελληνικό λαό.

Δεν είναι η δεδομένη εικόνα της Ελλάδας που γερνά, μειώνεται και δεν μπορεί να καλύψει τις βασικές της ανάγκες.

Είναι η δυστοπία που θα ανατρέψουν οι προοδευτικές δυνάμεις με τον ΣΥΡΙΖΑ - ΠΣ στην αιχμή του δόρατος και στην πρωτοπορία.

Προοδευτικές δυνάμεις στην πολιτική, στον συνδικαλισμό, στην οργανωμένη μικρή και μεσαία επιχειρηματικότητα, στον πολιτισμό, στην κοινωνία των πολιτών.

Ο ΣΥΡΙΖΑ - Προοδευτική Συμμαχία ανταποκρίνεται στην ευθύνη του. Ως η μεγαλύτερη δύναμη της αντιπολίτευσης.

Καταθέτει προτάσεις, παίρνει πρωτοβουλίες. Συγκροτείται ως το πιο δημοκρατικό και συμμετοχικό κόμμα στην Ελλάδα, ακόμα και σε στιγμές δύσκολες.

Πάνω και πέρα από όλα - εσωτερικές διαδικασίες, προσωπικές φιλοδοξίες - βρίσκεται η ανάγκη απάντησης στις μεγάλες προκλήσεις που αντιμετωπίζει ο λαός.

Καταθέσαμε ήδη, εδώ και καιρό, κοστολογημένες προτάσεις για την ακρίβεια και τη φορολογική μεταρρύθμιση.

Πιστεύουμε, όμως, βαθιά ότι αν δεν απαλλαγούμε από τα βάρη που άφησε πίσω της η οικονομική κρίση, δεν θα μπορέσουμε να μπούμε σε ένα κύκλο βιώσιμης ανάπτυξης, δεν θα μπορέσουμε να ανατρέψουμε τα τραγικά δημογραφικά δεδομένα, δεν θα αποκαταστήσουμε την ισορροπία με το περιβάλλον.

Καταθέτουμε, λοιπόν, τις προτάσεις μας για τα φλέγοντα ζητήματα της στέγης και του ιδιωτικού χρέους.

Προτάσεις προοδευτικής σύγκλισης και ελπίδας.

Προτάσεις για τις οποίες καλούμε και τις άλλες προοδευτικές δυνάμεις να τοποθετηθούν, τις καλούμε να τις στηρίξουν.

Για τη στέγη – η πολιτεία στοχευμένα προστατεύει – εγγυάται και οικοδομεί

* Αποτρέπουμε τους πλειστηριασμούς και προστατεύουμε την Α΄ κατοικία
* Αναπτύσσουμε πρόγραμμα Εγγυοδοσίας για να μπορούν να έχουν πρόσβαση στις δημόσιες πολιτικές ακόμα και αυτοί που δεν έχουν τα κεφάλαια για ίδια συμμετοχή
* Με κλιμακωτά φορολογικά κίνητρα ενθαρρύνουμε την ενοικίαση σπιτιών
* Με τα έσοδα από τη βραχυχρόνια μίσθωση, το λεγόμενο AirBNB, τα οποία ανέρχονται γύρω στα 700 εκ ευρώ το χρόνο, αναπτύσσουμε πλέγμα μέτρων, όπως:
  + Η αύξηση της επιδότησης ενοικίου
  + Η επιδότηση στεγαστικών δόσεων κλιμακωτά και με βάση τις ανάγκες από 10% έως 30%
  + Οικοδομούμε κατοικίες για τη στέγαση φοιτητών, εκπαιδευτικών και δημόσιων λειτουργών.

Για το ιδιωτικό χρέος.

- Το προϊόν του εξωδικαστικού μηχανισμού καθίσταται υποχρεωτικό και για τον δανειστή.

- Οι ευάλωτοι δανειολήπτες προστατεύονται, όπως και η πρώτη κατοικία.

- Σε έναν νέο πτωχευτικό Νόμο προστατεύονται οι εύλογες δαπάνες διαβίωσης.

- Στο εγγυοδοτικό σχήμα του «ΗΡΑΚΛΗ» οι εγγυήσεις του δημοσίου θα εξαρτώνται και από την πολιτική την οποία εφαρμόζουν οι λεγόμενοι servicers.

Ο Ελληνικός λαός δικαιούται προσιτή στέγη. Δικαιούται ένα μέλλον που δε θα τον πνίγει το χρέος.

Ο ΣΥΡΙΖΑ - ΠΣ δεν προτείνει, δεν εξηγεί απλώς το τι πρέπει να γίνει. Λέει, χωρίς μισόλογα, ποιος πρέπει και μπορεί να το κάνει.

Η συλλογική μας απόφαση, η κοινή μας βάση, εκεί από όπου εκκινούμε, εκεί όπου προστρέχουμε όταν υπάρχει ανάγκη, είναι σαφής και ξεκάθαρη. Διότι «ο ΣΥΡΙΖΑ οφείλει να είναι η κινητήρια και ηγέτιδα δύναμη για τη δημιουργία μιας προοδευτικής εκλογικής συμμαχίας απέναντι στην κυβέρνηση Μητσοτάκη».

Κυρίες και κύριοι,

Η χώρα θα αλλάξει πορεία μόνο με μία μεγάλη προοδευτική στροφή.

Με προοδευτική εκλογική συνεργασία, με μία μεγάλη και ισχυρή συστράτευση, προϋπόθεση της οποίας είναι ο οργανωμένος και ισχυρός ΣΥΡΙΖΑ – Προοδευτική Συμμαχία.

Σας ευχαριστώ